Khamal Thapa

**Khamal Thapa** er en ekstrem, rojalistisk politiker i Nepal, som blei kjent for sin rolle under det kongelige diktaturet i 2005 og 2006.

I 1999 blei han valgt inn i parlamentet som representant for det rojalistiske partiet Rastriya Prajatantra Party(RPP).

## Thapa i Gyanendras kuppregjering
Etter at kong Gyanendra gjorde sitt andre statskupp 1. februar 2005, tok all makt og innsatte seg sjøl i statsministerens sted, blei Thapa innenriksminister. Han gjorde seg bemerka ved å gå offentlig inn for å slå hardt ned på all opposisjon.

10. januar 2006 erklærte han seg som leder av det opprinnelige RPP. En majoritet fortsatte å følge RPPs partileder, Pashupati SJB Rana, så følgen blei at Thapa i praksis danna sitt eget, høyremonarkistiske parti, som blei kjent som RPP (Thapa). (Dette partiet har ingen forbindelse med den fløya av RPP som var leda av den kjente politikeren Surya Bahadur Thapa, som siden 1991 har vært kjent i Nepal som RPP (Thapa).)

## Vinner av Gyanendras lokalvalg
Gyanendras mål var å skape et nytt, monarkistisk politisk system, der bare kongetro partier deltok. Da de fleste parlamentariske partiene i protest danna Sjupartialliansen for demokrati i Nepal, planla Gyanendra nyvalg uten dem. I første omgang utlyste han lokalvalg den 8. februar 2006.

Valget blei boikotta av alle parlamentariske partier, også de rojalistiske. Av de nye småpartiene som stilte opp, var Khamal Thapas RPP det partiet som gjorde det best.

Khamal Thapa uttalte at dette viser befolkningas store tillit til regjeringa og til hans parti spesielt.

Valget blei bare holdt i storbyer som tilsammen hadde under 10% av befolkninga. Siden deltakelsen ifølge offisielle tall lå rundt 20% (opposisjonen sa den var lavere), kan Thapas parti i aller beste fall ha fått oppimot 1% av stemmene til alle med stemmerett.

Dette gjorde Thapas parti til den sterkeste kandidaten til å vinne Gyanendras planlagte parlamentsvalg. Valgseieren gjorde også at Thapas parti et part måneder våren 2006 fikk ordførere og mange andre poster i ei rekke byer.

## Thapa i demokratiopprøret 2006
Under demokratiopprøret Jana Andolan 2006 var Khamal Thapa blant de aller mest uforsonlige i regjeringa. Som innenriksminister trua han med at politiet skulle skyte med skarpt mot demonstrantene. Amnesty International og FNs representant i Nepal var blant dem som protesterte mot uttalelsene hans.

## Thapas parti etter demokratiets seier
Da diktaturet var styrta, blei det bekrefta at Thapas parti var inspirert og finansiert av kongehuset.

De lokale kommunestyrene som blei valgt i februar blei jaga ut av kontorene, angivelig etter at de hadde prøvd å bevilge seg sjøl store pengesummer da diktaturet falt.

Sommeren 2006 ga høyesterett hovedfløya av RPP, nå også kjent som *RPP(Rana)*, enerett til å bruke partinavnet og partisymbolet. 26. oktober 2006 gikk Khamal Thapa av som leder for sitt parti, og blei erstatta av *Rabindra Nath Sharma*. Partiet er nå kjent som *RPP(N)* eller *RPP(Nepal)*.

## Khamal Thapa etter april 2006
I mai 2006 blei Khamal Thapa satt på ei liste over rojalistiske politikere som ikke fikk lov til å forlate Nepal.

Han blei arrestert, men noe seinere satt fri av høyesterett.

I januar 2007 blei han arrestert igjen. Denne gangen blei han anklaga for å være medansvarlig for urolighetene i Tarai.

## Se også
* Rastriya Prajatantra Party (Nepal) (tidligere kjent som RPP(Thapa))
* Rastriya Prajatantra Party
* Kong Gyanendra Bir Bikram Shah Dev

## Eksterne lenker
* Former Home Minister Thapa taken into custody (På engelsk. Khamal Thapa arrestert. Nepalnews 12. mai 2006.)
* RPP (Thapa) bags most of the seats in the municipal polls (På engelsk. Artikkel om valgresultatene til Thapas parti (som her kalles RPP (Thapa) til forveksling med Surya Bahadur Thapas fløy av RPP), som relativ vinner av kongens lokalvalg 8. februar 2006. Fra Nepalnews.com februar 2006.)
* Nepal king's men to be tried for atrocities (På engelsk. Om den nye regjeringas planer for rettsforfølgelse av Khamal Thapa og andre ministre fra Gyanendras diktatur. Keralanext.com 5. mai 2006.)
* Kamal Thapa steps down, Sharma to lead RPP (Thapa) (På engelsk. Khamal Thapa går av som partileder. Kantipur OnlineNepalnews 27. oktober 2006.)
* Kamal Thapa arrested for `instigating' violence in Terai  (På engelsk. Khamal Thapa arrestert. Nepalnews.com 29. januar 2007.)